SKRIFTLIG FORESPØRGSEL E-2031/02

af Emilia Müller (PPE-DE) til Kommissionen

(9. juli 2002)

Om: Vægtoverskridelser hos busser, der kører over store afstande

Et tysk busselskab købte i 2000 en bus, der skal køre over lange afstande.

I 2002 blev denne bus for første gang vejet på en rejse inden for Europa. Den samlede vægt har hidtil ikke givet anledning til undersøgelser. Der har hidtil ikke været nogen grund til at betvivle de oplysninger, som producenten og biltilsynet har angivet i registreringsattesten.

Bagefter viste det sig imidlertid, at der pr. person kun var beregnet 68 kg uden hensyntagen til bagage eller den nødvendige yderligere belastning.

Allerede ved 30 passagerer havde den opnået de 18 tons samlet vægt, selv om køretøjet var tilladt for 49 personer. Flere personer betyder en vægtoverskridelse og dermed forbundne flere tvangspauser af flere timers varighed ved vejningsstederne, fremskaffelse af et køretøj til transport af overvægten af bagage, bøder og tab af forsikringsdækning.

Derfor har jeg følgende spørgsmål til Kommissionen:

1. Er det berettiget at pålægge et busselskab en bøde, når de oplysninger, der er givet i registreringsattesten og hos biltilsynet, er forkerte?

2. Er det muligt på europæisk plan at forhøje akseltrykket og bussernes samlede vægt?

3. I bekræftende fald, hvad nøjagtigt kan der gøres på europæisk plan for fremover at undgå sådanne hændelser?

4. Hvad foreslår Kommissionen busselskabet at gøre i dette tilfælde?

Svar afgivet på Kommissionens vegne af Loyola de Palacio

(27. august 2002)

I Rådets direktiv 96/53/EF(1) af 25. juli 1996 om fastsættelse af de største tilladte dimensioner i national og international trafik og største tilladte vægt i international trafik for visse køretøjer i brug i Fællesskabet er den højeste tilladte totalvægt for toakslede motorkøretøjer (bilag I, punkt 2.3.1) fastsat til 18 ton, idet disse køretøjer samtidig garanteres at kunne færdes frit i EU. At bussen i Tyskland er typegodkendt til befordring af højst 49 personer (antagelig uden bagage), fritager ikke det pågældende selskab fra at skulle overholde de bestemmelser om største vægt, som i medfør af ovennævnte direktiv gælder for international trafik.

En forøgelse af totalvægten eller det maksimale akseltryk for busser på europæisk plan vil kræve en ændring af dette direktiv. Dog forventes dette ikke på indeværende tidspunkt, idet det i betragtning nr. 5 i Europa-Parlamentets og Rådets direktiv 2002/7/EF(2) af 18. februar 2002 om ændring af Rådets direktiv 96/53/EF om fastsættelse af største dimensioner for busser hedder, at harmoniserede regler om største vægt og dimensioner for køretøjer bør forblive stabile på længere sigt.

Med hensyn til typegodkendelse af busser kan det her bemærkes, at der i dag stadig gælder forskellige tekniske krav i medlemsstaterne; det betyder dog ikke, at bestemmelserne i Rådets direktiv 96/53/EF kan tilsidesættes. Desuden vil der med snart, nemlig når direktiv 2001/85/EF(3) træder i kraft den 13. februar 2004, blive indført en EF-typegodkendelse for nye køretøjstyper. Dog vil heller ikke disse harmoniserede bestemmelser i noget tilfælde tilsidesætte forpligtelserne i medfør af direktiv 96/53/EF.

(1) EFT L 235 af 17.9.1996.

(2) EFT L 67 af 9.3.2002.

(3) Europa-Parlamentets og Rådets direktiv 2001/85/EF af 20. november 2001 om særlige bestemmelser for køretøjer, der anvendes til personbefordring og har flere end otte siddepladser ud over førerens plads, EFT L 42 af 13.2.2002.